Vores frygt næres. Vores tryghed er kortvarig. Vores frihed begrænses. Vores smålighed forstørres. Og vores dejlige land bliver gjort mindre. Sådan skrev den radikale næstformand Sofie Carsten Nielsen i går på Facebook i et opslag, der langede kraftigt ud efter regeringen, Dansk Folkeparti og de radikales egen tidligere regeringspartner, Socialdemokraterne.

Næstformanden for i blækhuset, efter at de nævnte parter blev enige om en række stramninger af vilkårene for flygtninge i Danmark. Men hvad vil de radikale egentlig selv gøre for at håndtere en situation, hvor et rekordhøjt antal asylansøgere kommer til landet?

»Vi vil, at Danmark er allerforrest i bussen på en europæisk løsning, som ikke bliver en løsning, som alle flygtninge synes er fantastisk, men som bør være en løsning, hvor vi får ordentlig kontrol ved de ydre grænser. Det gør vi kun, hvis vi støtter Grækenland og Italien og andre af de yderste lande, som vi nu råber ad og siger, de må gøre det ordentligt, men det kan de jo ikke«, siger Sofie Carsten Nielsen.